**Ari Matti Lahdenmäki** (14. toukokuuta 1977 – 15. heinäkuuta 2020 Saksa) oli suomalainen toimittaja. Hän erikoistui etenkin yhteiskunnalliseen ja oikeusjournalismiin. Lahdenmäki teki yhteistyötä esimerkiksi Riku Rantalan ja Tuomas Milonoffin kanssa sekä oli toimittajana muun muassa *Helsingin Sanomissa*, *Journalistissa* ja Ylen A-studiossa.

Lahdenmäki tuomittiin vuonna 2018 ehdolliseen vankeuteen raiskauksesta ja seksuaaliseen tekoon pakottamisesta.

Yhteiskunnallinen toiminta
--------------------------

Opiskeluaikana Lahdenmäki oli Helsingin yliopiston ylioppilaskunnan kehitysyhteistyövaliokunnan ja Helsingin yliopiston ylioppilaslautakunnan jäsen. Lahdenmäki liikkui 2000-luvun alkuvuosina Vasemmistonuorten liepeillä, muttei ollut järjestön jäsen.

Ura toimittajana
----------------

Lahdenmäki kirjoitti yhdessä Riku Rantalan kanssa kirjan *Isänmaan asialla – matkaopas syrjäytettyjen Suomeen*. Teos on ajankuva, jossa matkataan kesäisessä Suomessa ja hieman ulkomaillakin vuonna 2003. Hän on ollut myös Rantalan ja Milonoffin Bassoradiossa perjantaisin esitetyn *Truths & Rights* -ohjelman sekä Yle Puheen *Docventures*-ohjelman poliittinen kommentaattori.

*Image*-lehden työryhmä, johon kuuluivat Lahdenmäki, Antti Helin, Anu Partanen ja Pekka Vänttinen, sai vuonna 2006 Tutkivan journalismin yhdistyksen Lumilapio-palkinnon eurooppalaista ihmiskauppaa käsitelleestä artikkelista.

2000-luvun alussa Lahdenmäki työskenteli *Helsingin Sanomille*, ja myöhemminkin kirjoitti lehteen juttuja aina vuoteen 2012 asti. Syksyllä 2018 *Helsingin Sanomat* kommentoi, että sittemmin esiin tulleiden Lahdenmäen seksuaalirikosten ilmitulo olisi varmasti johtanut yhteistyön loppumiseen.

Vuosina 2016–2017 Lahdenmäki työskenteli *Long Play* -verkkojulkaisun osa-aikaisena toimittajana. Syksyllä 2016 lehden toimitus sai tietää Lahdenmäkeen kohdistuvista seksuaalirikosepäilyistä eikä hänelle sen jälkeen annettu enää uusia työtehtäviä. Työsuhde päättyi helmikuussa 2017.

Rikostuomiot
------------

Kesällä 2017 Lahdenmäki tuomittiin käräjäoikeudessa syyskuussa 2015 tapahtuneesta raiskauksesta yhden vuoden ja 11 kuukauden ehdolliseen vankeusrangaistukseen. Oheisseuraamuksena hänelle tuomittiin 90 tuntia yhdyskuntapalvelua. Hänet määrättiin maksamaan uhrille 4 000 euron vahingonkorvaukset. Lahdenmäki valitti tuomiosta Helsingin hovioikeuteen, joka kuitenkin vahvisti tuomion 7. marraskuuta 2018.

Lahdenmäki tuomittiin Helsingin käräjäoikeudessa 7. marraskuuta 2018 kuuden kuukauden ehdolliseen vankeusrangaistukseen pakottamisesta seksuaaliseen tekoon vuoden 2016 elokuussa sattuneista tapahtumista.
Tuomiosta valitettiin hovioikeuteen, jossa tuomio puolittui kolmeen kuukauteen.

*Journalisti*-lehden marraskuussa 2018 julkaistussa jutussa haastateltiin 12 naista, jotka kertoivat joutuneensa Ari Lahdenmäen seksuaalisen väkivallan uhreiksi vuosina 2004–2017, mutta joista suurin osa ei tehnyt tapahtumista rikosilmoitusta. Jutun paljastuksissa kerrottiin muun muassa Lahdenmäen tartuttaneen kahdelle raiskaamalleen naiselle seksitaudin. Lahdenmäen mukaan jutun väitteistä suurin osa ei pitänyt paikkaansa vaan oli sepitettyjä, jopa houreisia ja loput niistä olivat pahasti vääristeltyjä. Hän ilmoitti käyvänsä juristiensa kanssa keskusteluja mahdollisista jatkotoimista.

*Ilta-Sanomat* uutisoi 30. marraskuuta 2018, että Lahdenmäen ja Riku Rantalan vuonna 2004 julkaistussa *Isänmaan asialla – matkaopas syrjäytettyjen Suomeen* -kirjassa on vastaavanlaisia tapauksia kuin *Journalisti*-lehden jutussa. Kirja edustaa Gonzo-journalismia ja siinä ovat päähenkilöinä Lahdenmäki ja Rantala itse. Kirjassa "Ari" ja "Riku" reissaavat ympäri Suomea, juovat viinaa sekä harrastavat runsaasti seksiä. Kirjassa "Arin" kerrotaan sairastavan satyriasista, eli poikkeavan korostunutta seksuaalisuutta. Kirjassa toistuu sama kuvio kuin *Journalisti*-lehden paljastuksissa: Lahdenmäki kutsuu naisen luokseen tai tuppautuu tämän mukaan kostean baari-illan jälkeen. Sitten hän alkaa vaatia seksiä ja joissain tapauksissa käyttää voimaa saadakseen haluamansa. Sekä kirjassa että *Journalistin* mukaan tosielämässäkin Lahdenmäki haluaa harrastaa seksiä ilman kondomia. Lahdenmäen mukaan kirjan yhtäläisyydet *Journalistin* paljastusten kanssa olivat pelkkää sattumaa. Sekä Lahdenmäki että Rantala väittivät *Ilta-Sanomille*, että Rantala ei tosiasiassa olisikaan osallistunut kirjan kirjoitustyöhön, vaikka hänet mainitaankin teoksen toisena kirjoittajana.

Kuolema
-------

Lahdenmäki kuoli Saksassa 43-vuotiaana.

Teokset
-------

* Ari Lahdenmäki & Riku Rantala: *Isänmaan asialla: Matkaopas syrjäytettyjen Suomeen*. Helsinki: Johnny Kniga, 2004. ISBN 951-0-28548-X.
* Tuomas Milonoff, Riku Rantala & Ari Lahdenmäki: *Madventures: Kansainvälisen seikkailijan opas*. Helsinki: Johnny Kniga, 2007. ISBN 978-951-0-33279-5.
* *Kari Peitsamo: rokkari & saarnamies*. Like, 2015. ISBN 978-952-01-1231-8.

Tunnustukset
------------

* *Image*-lehden työryhmälle Lumilapio-palkinto 2006 eurooppalaisesta ihmiskaupasta kertoneesta artikkelista. Työryhmään kuuluivat Lahdenmäen lisäksi Anu Partanen, Antti Helin ja Pekka Vänttinen.

Lähteet
-------

1. ↑  Espoon käräjäoikeus: Tuomiolauselma *Tuomiolauselma*.  15.6.2017. Viitattu 16.7.2020.
2. 1 2  Härkönen, Anni: Kuolleet | Toimittaja Ari Lahdenmäki on kuollut *Helsingin Sanomat*.  16.7.2020. Viitattu 16.7.2020.
3. 1 2 3  Haapalainen, Manu: Synkkä salaisuus *Jounalisti-lehti*.  29.11.2018.
4. 1 2 3  Moilanen, Kaisu: Kaksi tuomiota seksuaalirikoksista samana päivänä: Palkittu toimittaja tuomittiin raiskauksesta, välttää kuitenkin vankilan *Helsingin Sanomat*.  7.11.2018. Viitattu 7.11.2018.
5. 1 2  Journalisti-lehti: Raiskauksesta tuomittu toimittaja on ahdistellut vuosien aikana useita naisia *Helsingin Sanomat*.  29.11.2018. Viitattu 29.11.2018.
6. ↑  Helsingin Sanomat 4.10.1998
7. ↑  Helsingin Sanomat 18.11.1998
8. ↑
9. ↑
10. ↑  Oinaala, Sampsa: Valtiollisesti palkittua universaalia kelailua *HS.fi*.  21.9.2012. Viitattu 2.11.2014.
11. ↑  Kuuntele enemmän – luule vähemmän! *Yle.fi*. Viitattu 30.11.2018.
12. 1 2  Lumilapio Tuomo Pietiläiselle ja Imagen työryhmälle *ts.fi*.  10.3.2006. Viitattu 13.12.2020.
13. ↑  Jatkona Journalisti-lehden juttuun *Facebook*.  29.11.2018. Long Play. Viitattu 5.12.2019.
14. ↑  Palkittu toimittaja tuomittiin jo toisesta seksuaalirikoksesta samana päivänä – pyysi naisen asunnolleen nukkumaan, käytti hyväkseen ja haukkui: "Miten sä häivyt tolleen?" *iltalehti.fi*.  7.11.2018. Viitattu 7.11.2018.
15. ↑  Seksuaalirikoksiin syyllistyneen toimittajan viimeisin rangaistus puolittui Helsingin hovioikeudessa *Helsingin Sanomat*.  15.5.2020. Viitattu 15.5.2020.
16. ↑  Naiset paljastivat toimittajan rajut toimet – HS: Syyttää nyt Journalisti-lehteä kunnianloukkauksesta *Vantaan Sanomat*.  29.11.2018. Viitattu 30.11.2018.
17. ↑  Naisten hyväksikäytöstä syytetty toimittaja kirjoitti vuonna 2004 kirjan, jossa on erikoisia yhtäläisyyksiä Journalisti-lehden paljastuksiin *is.fi*.  30.11.2018. Viitattu 1.12.2018.

Aiheesta muualla
----------------

* Helsingin Sanomat: Toimittaja Ari Lahdenmäki on kuollut 16.7.2020

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |